Kristen Michal

Kristen Michal (sündinud 12. juulil 1975 Tallinnas) on Eesti poliitik, alates  23. juulist 2024 Eesti peaminister ning alates 8. septembrist 2024 Eesti Reformierakonna esimees. 

Enne peaministriks saamist on Kristen Michal olnud minister kolmes valitsuses: 6. aprill 2011–10. detsember 2012 justiitsminister Andrus Ansipi valitsuses, 9. aprill 2015–23. november 2016 majandus- ja taristuminister Taavi Rõivase valitsuses ja 17. aprill 2023–23. juuli 2024 kliimaminister Kaja Kallase valitsuses.

 Haridus 
Kristen Michal on lõpetanud 1993. aastal Tallinna 17. Keskkooli. Aastatel 1994–1999 õppis ta Tallinna Pedagoogikaülikoolis haldusjuhtimist, 2009. aastal lõpetas Akadeemia Nord õigusteaduse erialal. Aastatel 2010–2014 õppis ta Tallinna Ülikooli Õigusakadeemias magistriõppes õigusteadust.

 Töökäik 
Aastatel 1996–1999 töötas Kristen Michal Tallinna Linnavolikogu Eesti Reformierakonna fraktsiooni nõunikuna, 1999. aastal Eesti Reformierakonna nõunikuna, aastatel 1999–2001 Riigikogu Eesti Reformierakonna fraktsiooni nõunikuna, aastatel 2001–2002 minister Toivo Asmeri nõunikuna ja büroo juhatajana, 2002. aastal peaminister Siim Kallase nõunikuna riigisisestes ja töökorralduslikes küsimustes, 2002–2003 aastatel Tallinna Kesklinna linnaosa vanemana.

 Poliitiline tegevus 
Kristen Michal on alates 1996. aastast Eesti Reformierakonna liigeErakonna liikme otsing Äriregistri teabesüsteem (vaadatud 18.12.2016). Aastatel 2003 ja 2007–2011 oli ta Eesti Reformierakonna peasekretär. Juunis 2011 valiti Michal Eesti Reformierakonna volikogu esimeheks. Alates 2014. aasta jaanuarist oli ta erakonna Tallinna organisatsiooni juhatuse esimees.

8. septembril 2024 toimunud Eesti Reformierakonna üldkogul kinnitati Kristen Michal uueks erakonna esimeheks. Juhatuse esimehe valimistel kogus ta 664 häält (üle 80% häältest). Kokku osales valimistel 818 erakonna liiget.

Ta on olnud aastatel 1999–2001 Tallinna Linnavolikogu liige. Oktoobris 2009 valiti ta taas Tallinna Linnavolikogu liikmeks. 

Aastatel 2004–2005 ja 2006 oli Kristen Michal X Riigikogu liige. 2007. aastal valiti ta ka XI Riigikogu liikmeks, kuid ta eelistas sellele tööd erakonna peasekretärina. 

Aastatel 2012–2015 oli Kristen Michal XII Riigikogu liige. Ühtlasi on Michal juhtinud aastatel 2014–2015 ja uuesti 2016. aastast Eesti Reformierakonna fraktsiooni XII ja XIII Riigikogus.

2023. aasta Riigikogu valimistel kogus ta valimisringkonnas nr 1 (Haabersti, Põhja-Tallinn ja Kristiine) 9207 häält ja osutus valituks. Ta loobus Riigikogu liikme kohast, sest asus tööle Kaja Kallase kolmandas valitsuses Eesti kliimaministrina.

 Peaministrina 

Visiidid

Peaminister Kristen Michali esimene välisvisiit oli Soome. 13.–14. augustil 2024 kohtus ta Helsingis Soome presidendi Alexander Stubbiga ja Soome peaministri Petteri Orpoga.

Vaieldavad annetused Reformierakonnale

22. mail 2012 tunnistas Silver Meikar, et viis 2009–2010 Reformierakonna toonase peasekretäri Kristen Michali palvel erakonnale enda nimel teadmata päritolu sularaha, mille tõi talle tollal erakonna kontoris töötanud Kalev Lillo."Silver Meikar: viisin parteile musta raha" Postimees, 22. mai 2012Silver Meikar. Silver Meikar: erakondade rahastamisest. Ausalt. Postimees, 22. mai 2012. Kristen Michal lükkas Silver Meikari väited tagasi.Michal ja Lillo lükkavad Meikari väited tagasi. Postimees, 22. mai 2012. 22. mail 2012 alustas Riigiprokuratuur kriminaalmenetlust karistusseadustiku paragrahvi 402-1 tunnustel, mis näeb ette vastutuse erakonna majandustegevusele ja varale kehtestatud piirangute rikkumise eest.Riigiprokuratuur alustas Meikari väidete kontrollimiseks kriminaalmenetlust. Postimees, 22. mai 2012.

15. oktoobril 2012 lõpetas Riigiprokuratuur kriminaalasja. Juhtiv riigiprokurör Heili Sepp sõnas 23. novembri artiklis selle kohta: "Praegusel juhul lõpetas prokuratuur riikliku süüdistuse esindajana kuriteokahtluste menetlemise ja deklareeris selgelt, et süüdistuseks ei ole alust."Heili Sepp: õigus teada Postimees, 23. november 2012

 Ühiskondlik tegevus 
Michal on MTÜ Lilleküla Gümnaasiumi Sõbrad asutajaliige ja MTÜ Eesti Naabrivalve asutajaliige. Ta on olnud Tallinna Noorte Reformiklubi esimene esimees.

Ta on kaitseväe reservohvitser.

Tunnustus
 2023 Läti Vabariigi Kolme Tähe ordeni II klass (suurohvitser)Välisriigi antud teenetemärgid  
 2026 Ukraina Vabariigi  Vürst Jaroslav Targa ordeni II klass (olulise isikliku panuse eest riikidevahelise koostöö tugevdamisse, Ukraina suveräänsuse ja territoriaalse terviklikkuse toetamisse, viljaka humanitaar- ja heategevusliku tegevuse eest).

 Isiklikku 
Ta on vabaabielus Evelin Orasega (s 21. septembril 1975). Neil on kolm poega – Karl, Magnus ja Oskar.

Tema isa Heini on insener ja ema Viiu majandusharidusega. Tal on noorem vend Mihkel (s 1978), kes oli Reformierakonna liige aastatel 1998–2012.

Ta valdab lisaks eesti keelele ka inglise, soome, saksa ja vene keelt. Michali hobid on kalapüük, sport (sh tennis) ja kirjandus.

Viited

 Välislingid 

 Tutvustus Vabariigi Valitsuse kodulehel

Kategooria:Eesti Reformierakonna poliitikud
Kategooria:X Riigikogu liikmed
Kategooria:XI Riigikogu liikmed
Kategooria:XII Riigikogu liikmed
Kategooria:XIII Riigikogu liikmed
Kategooria:XIV Riigikogu liikmed
Kategooria:Eesti justiitsministrid
Kategooria:Eesti majandusministrid
Kategooria:Kolme Tähe ordeni kavalerid
Kategooria:Sündinud 1975